Pokiston prezidenti: Vatandoshlarim qalbida O‘zbekistonga nisbatan o‘zgacha hurmat va qiziqish bor

Pokiston prezidenti Arif Alvi 4-mart kuni “Ayvani-Sadr” qasrida O‘zbekiston elchisi Furqat Sidiqovni qabul qildi. Bu haqda O‘zbekiston Tashqi ishlar vazirligi matbuot xizmati xabar bermoqda.

 Pokiston prezidenti Arif Alvi (chapda) va O‘zbekiston elchisi Furqat Sidiqov.
Xabar berishlaricha, Pokiston rahbari O‘zbekiston Prezidenti Shavkat Mirziyoyev boshchiligi ostida olib borilayotgan ijtimoiy-iqtisodiy islohotlarni hamda mamlakatdagi huquqiy va institutsional o‘zgarishlarni yuqori baholagan.
Prezident Alvi O‘zbekiston rahbariyatining mintaqada yaxshi qo‘shnichilik munosabatlarini mustahkamlashga yo‘naltirilgan tashqi siyosiy tashabbuslarini, ayniqsa uning Afg‘onistonda barqaror tinchlikka erishish borasidagi sa‘y-harakatlarini Pokiston tomoni to‘liq qo‘llab-quvvatlashini e‘tirof etgan.
Pokiston, shuningdek, O‘zbekistonning xavfsizlik, xalqaro terrorizmga qarshi kurashish masalalari, mintaqaviy mushtaraklikni rivojlantirish, transport infratuzilmalari va energetik hamkorlikni kengaytirish bo‘yicha mavqeyiga sherik bo‘lishini va ularni qo‘llab-quvvatlashini ham tasdiqlagan.
Pokiston yetakchisi ikki mamlakat o‘rtasidagi savdo aylanmasining dinamik o‘sayotganligini mamnuniyat bilan qayd etib, 2018-yilda O‘zbekiston Pokistonning Markaziy Osiyodagi yetakchi iqtisodiy sherigiga aylanganiga e‘tiborni qaratgan. O‘zaro manfaatli va ko‘p qirrali ikki tomonlama aloqalarni yanada chuqurlashtirishga tomonlarda qiziqish borligi o‘z tasdig‘ini topgan.
Ikki mamlakat hududlari, ayniqsa buyuk Boburiylarning tarixiy merosi bir-biriga bog‘lab turuvchi Panjob provinsiyasi va Namangan viloyati o‘rtasida hamkorlikni yo‘lga qo‘yish imkoniyatlariga alohida qiziqish bildirilgan.
“Boy tarixga ega O‘zbekiston buyuk islomiy mutafakkirlarning vatanidir. Shu sabab mening vatandoshlarim qalbida mamlakatingizga nisbatan o‘zgacha hurmat va qiziqish bor”, — deya ta‘kidlagan Pokiston Prezidenti.
Bir vaqtning o‘zida Islom hamkorlik tashkilotining (IHT) Fan va texnologiyalar bo‘yicha qo‘mitasiga raisilik qilayotgan prezident Arif Alvi mazkur qo‘mitaning O‘zbekiston bilan faol va samarali hamkorlik qilishga, avvalo 2020-yilda Toshkent shahrida Fan va texnologiyalar bo‘yicha Ikkinchi IHT sammitini o‘tkazish doirasida birgalikda ishlashga tayyor ekanligini tasdiqlagan.
“Uchrashuv yakunida Pokiston prezidenti O‘zbekiston Prezidentiga o‘zining samimiy hurmatini yetkazib qo‘yishni so‘radi va mamlakatimiz rahbariga keng ko‘lamli islohotlarni amalga oshirishida muvaffaqiyat tiladi”, — deyiladi TIV axborotida.